Den 35-årige tidligere Aalborg DH træner blev i efteråret forfremmet fra assistent til cheftræner i Ikast/Bording, og nordjyden har gjort det så godt, at klubben har valgt at satse på ham. Kenneth Jensen har tegnet kontrakt med Ikast/Bording frem til udgangen af maj. - Ikast-Bording er så stor en klub med så markant et ambitionsniveau og så dygtige spillere, at det er en opgave, man bare tager. Så jeg kunne kun sige ja, da klubben spurgte, siger Kenneth Jensen. Kenneth Jensen overtog trænersædet, da Ole Damgaard blev fyret. - Vi opstillede en profil på den træner, vi gerne ville have. Derefter afsøgte vi markedet herhjemme og i udlandet og snævrede feltet ind til tre. Kenneth har længe været vores førsteprioritet, og det er meget glædeligt, at vi nu forlænger samarbejdet," siger Ikast/Bordings, sportsdirektør Frank Henriksen. - I sit halve år som chef har Kenneth både været skarp og ærgerrig. Desuden er der en rigtig god kemi mellem ham og truppen. Vi var gennem en turbulent tid, men det håndterede Kenneth professionelt samtidig med, at han fik truppen til at trække på samme hammel, uddyber Frank Henriksen. Facts om Kenneth Jensen: Født 23. juni 1972 i Aalborg. Samboende med Mette Lejsgaard. Trænerkarriere: 2001 - 2004: Cheftræner, Aalborg DH 2004 - 2006: Cheftræner, Silkeborg-Voel KFUM 2006 - jan. 2007: Cheftræner, Team Sindal Taars 1. jan. 2007: Assistent, IBEH September 2007: Cheftræner, IBEH Uddannelse: DHF's Diplomtræner EHF Master Coach

Referat:
- Ikast/Bording er en udfordring, man bare ikke siger nej til, siger Kenneth Jensen.